1Bara kueh tamparae kare kalahi kajama hong marak keton? En te dia manampara bara kare kipen keton je harajur hakalawan hong atei keton mangat mandino kamangat kalunen! 2Keton mipen, tapi jaton mandino, palus keton handak mampatei! Keton pahias, tapi jaton mandino taloh je inggau keton, palus keton hasoal tuntang hakalahi. Keton jaton mandino taloh en-en, awi keton dia balaku dengan Hatalla. 3Tuntang aloh keton jari balakue, dia baka keton mandinoe, awi kahimat palakun keton te sala; taloh je ilaku keton te baya akan kamangat arep keton kabuat. 4Keton oloh je dia baketep atei keton! En keton katawan amon keton hinje dengan kalunen, maka keton hamusoh dengan Hatalla? 5Ela tirok keton sala amon Surat Barasih mansanan, "Huang bitin itah Hatalla mingkes Roh je paham hai kahandak Aie." 6Aloh kalote, sintan Hatalla je inengae akan itah labih hai hindai kaabase bara kahandak roh itah te. Jete bukue huang Surat Barasih inyurat kea, "Hatalla malawan oloh je gantong ateie, tapi sinta oloh je randah ateie." 7Tagal te keleh mamenda Hatalla, tuntang buah malawan setan, maka setan kareh hadari bara keton. 8Keleh manokep Hatalla, tuntang Hatalla kea kareh manokep keton. Keleh marasih lengen keton, keton je badosa! Tuntang keleh mamparasih atei keton sampai hagining, keton je rambang ateie! 9Keleh keton toto-toto manyasal tuntang manangis hayak manatum; keleh tatawen keton manjadi tangis tuntang kahanjak keton manjadi kapehen atei! 10Keleh keton mamparandah arep keton intu taharep Tuhan, maka Tuhan kareh manggatang keton. 11Pahari handiai, ela hatida atawa hakasalan sama arep keton. Oloh je manida atawa manyalan paharie je sama-sama Kristen, ie mamapa tuntang manyalan parentah Hatalla. Tuntang amon keton manyalan parentah Hatalla, jete rimae keton dia manumon kare parentah te, tapi keton manjadi hakim. 12Padahal baya aton ije je aton hak manenga parentah akan kalunen tuntang mahakim kalunen. Ie te Hatalla je kuasa manyalamat tuntang mambinasa. Jadi, eweh kea keton, sampai keton bahanyi manyalan sama arep keton oloh kalunen? 13Kare Pahari je hamauh, "Andau toh atawa andau jewu ikei handak haguet akan lewu anu tuntang melai hete ije nyelo katahie mangat badagang tuntang manggau duit," -- keleh mahining auh nasehatku toh. 14Taloh je manjadi hong pambelom keton jewu, keton kabuat dia katawan! Keton baya kilau asep je gitan hanjulo, limbah te nihau lilap. 15Sapunae keleh keton hamauh kalotoh, "Amon Tuhan manyoho, ikei akan belom tuntang malalus taloh toh tuntang taloh te." 16Tapi toh keton balecak tuntang tamam pander. Kakare kotak je tama-tamam kilau te uras sala. 17Tagal te, oloh je katawan taloh bahalap je musti ilaluse tapi dia ie malaluse, oloh te badosa.
Copyright
Learn More
bjn_Latn zho_Hant eng_Latn